Porovnanie doplnkov na histamín: Revicolin, HistApp, Daosin, Probio-Fix Inum, Histamin Control, Blocker a Rehista.
Ktoré doplnky sú najlepšie na histamin. Revicolin,HistApp,Daosin,Probio-Fix Inum,Histamin control, Histamin blocker, alebo kvapky Rehista.Dakujem za odpoveď.
Dobrý deň,
ďakujeme za Vašu otázku.
Základom manažmentu histamínovej intolerancie je zmena stravovacích návykov. Uplatňuje sa tzv. nízkohistamínová (niekedy eliminačná) diéta. Tolerancia histamínu je u každého človeka rozdieľna a preto je potrebné individuálne odsledovať reakciu na konzumované potraviny. Pokiaľ sa eliminačná diéta nedarí dodržiavať, odporúča sa dopĺňanie enzýmu DAO vo forme výživového doplnku (vami uvádzaný Daosin) predstavuje vhodný prídavok pri nízkohistamínovej diéte. Je možné ho užívať aj dlhodobo, pričom je potrebné dodržiavať maximálnu dennú dávku (3 tablety).
Alternatívou je Histapp, ktorý taktiež obsahuje prírodný enzým diaminooxidázu (DAO). Používa sa pri nedostatočnosti enzýmu DAO a/alebo pri histamínovej intolerancii. Jeho dopĺňaním sa zvýši množstvo enzýmu DAO v tenkom čreve, vďaka čomu sa zosilní spracovávanie histamínu. Urýchli sa proces odbúrania v potrave prijatého histamínu, ktorý by sa inak mohol stať spúšťačom prejavov. Užíva sa 1 tableta vcelku 20 minút pred hlavným jedlom (maximálne 3 tablety denne).
V prípade, že dôjde k prepuknutiu príznakov HIT, je možné podať aj antihistaminiká, ktoré blokujú účinok histamínu. Ich dlhodobé a pravidelné užívanie je potrebné konzultovať s lekárom- gastroenterológom.
Na zmiernenie črevných príznakov spôsobených histamínovou intoleranciou je vhodný prípravok Revicolin. Zlepšenie týchto parametrov sa očakáva po 8 dňoch jeho užívania. Revicolin obsahuje vysoko-špecifické “chytré” kvasinky Kluveromyces Marxianus Fragilis a mikronizovaný palmitoyletanolamid, ktoré upravujú konzistenciu stolice a frekvenciu vyprazdňovania, pozitívne regulujú imunitný črevný systém, majú protizápalový účinok a výrazne prispievajú aj k zmierneniu nafukovania a prítomnosti črevných kŕčov. V úvode, počas 14 dní sa odporúča užívanie 2 x 1 kapsula. Následne od 15.dňa obvykle postačuje 1 kapsula ráno, prípadne podľa potreby. Podľa klinických štúdií u väčšiny pacientov príznaky vymizli uz po 3 mesačnej liečbe Revicolinom. Je však vhodný na dlhodobé užívanie.
Pri histamínovej intolerancií sa odporúčajú aj probiotiká s obsahom baktérií Lactobacillus rhamnosus, Lactobacillus plantarum, Bifidobacterium animalis ssp. lactis, Bifidobacterium infantis a Bifidobacterium longum. Na našom trhu sú dostupné probiotiká Probiofix Inum, ktoré obsahujú kmene Lactobacillus rhamnosus GG, LGG, Bifidobacterium animalis, subsp. lactis a BB-12.  Podporujú normálne trávenie a tým celkovú imunitu, rovnováhu črevnej mikroflóry a stimulujú prirodzenú obranyschopnosť tela. Zvyčajne sa užíva 1 kapsula denne. Obsah kapsuly je možné otvoriť a môže sa vysypať do jogurtu alebo do inej chladenej viskóznej potraviny (nie do vody).
Rehista kvapky sú vhodné pre ľudí s histaminovou intoleranciu (HIT), s alergiou na bielkovinu kravského mlieka (ABKM), s bakteriálným prerastaním do tenkého čreva (SIBO) alebo s dlhodobými alebo opakovanými črevnými ťažkosťami. Obsahuje overené rastlinné výťažky (palmitoyletanolamid a EGCG zo zeleného čaju) a žiadne probiotiká.
Preparáty Histamin Control a Histmain Blocker sa neneachádzajú v databáze farmaceutických produktov registrovaných na Slovensku. Z toho dôvodu sa k ich účinnosti nedokážem adekvátne vyjadriť.
Odpoveď organizmu na užívané preparáty pri histamínovej intolerancii sa však môže líšiť, preto je potrebné odsledovať individuálnu reakciu pri akejkoľvek liečbe.
Prajem pekný zvyšok dňa.
S pozdravom,
PharmDr. Anna Pacalajová